ཁོ་བོས་བསམ་ན་ཐ་སྙད་ནི་སྐད་དང་ཡི་གེ་ཞིག་གི་རྨང་གཞིར་གྱུར་བས་ཐ་སྙད་གཅིག་གྱུར་ཡོང་བ་བྱ་རྒྱུ་ནི་ཡུལ་སྐད་གཅིག་གྱུར་ཡོང་བ་བྱ་རྒྱུའི་སྔོན་འགྲོའི་ཆ་རྐྱེན་ཞིག་རང་ཡིན་པས།ཡུལ་ཕྱོགས་ཀྱི་འཐེན་འཁྱེར་དབང་དུ་མ་སོང་བར་ཐ་སྙད་གཅིག་གྱུར་ལ་ཤུགས་སྣོན་རྒྱག་རྒྱུ་ནས་འགོ་བརྩམས་ན་ཡུལ་སྐད་གཅིག་གྱུར་གྱི་དམིགས་ཡུལ་རླབས་པོ་ཆེ་སྒྲུབ་ཐུབ་པར་བསམ།ཐ་སྙད་གཅིག་གྱུར་བྱ་རྒྱུ་དེ་ཡང་སྔར་ནས་གྲགས་པའི་ཐ་སྙད་མི་མཐུན་པ་རྣམས་གཅིག་གྱུར་དང་གསར་དུ་ཐོན་པའི་དངོས་པོའི་ཐ་སྙད་རྣམས་གཅིག་གྱུར་བྱ་རྒྱུ་ཁག་གཉིས་སུ་དབྱེ་ཆོགདེ་གཉིས་ལས་འོག་མ་ནི་སྐབས་སུ་འབབ་པའི་བརྗོད་བྱའི་དོན་ཡིན་ཏེ།གསར་དུ་ཐོན་པའི་དངོས་པོའི་ཐ་སྙད་གཅིག་གྱུར་ཡོང་བ་བྱ་རྒྱུ་ནི་དང་ཐོག་ཐ་སྙད་འདི་ཉིད་བོད་སྐད་དུ་སྒྱུར་སྐབས་ཡུལ་ལུང་གང་གི་སྐད་ཚད་གཞིར་བཟུང་དགོས་མིན་ལ་མནོ་བསམ་གཏོང་དགོས།དེ་ཡང་།མི་རིགས་དང་རྒྱལ་ཁབ་གང་འདྲ་ཞིག་ཡིན་རུང་ཐུན་མོང་དུ་བཀོལ་སྤྱོད་ཆོག་པའི་སྤྱི་སྐད་གཏན་འབེབས་བྱ་རྒྱུར་གཙོ་བོའི་མཐུན་རྐྱེན་བཞི་ཚང་དགོས་ཚུལ་སྐོརསྐད་རིགས་གཞུང་ལུགས་རགས་བརྗོདཅེས་པར་བཀོད་པ་བཞིན།ལྷ་སའི་སྐད་ཀྱི་གཙོ་བོར་བྱས་པའི་དབུས་གཙང་གི་སྐད་འདི་བོད་རིགས་སྤྱི་ཡོངས་ཀྱིས་བཀོལ་སྤྱོད་ཆོག་པའི་སྤྱི་སྐད་ཀྱི་རྨང་གཞིར་བཞག་སྟེ་ལེགས་སྤེལ་ཉེས་འགོག་བྱས་པའི་རྨང་གཞིའི་སྟེང་ཁྱབ་གདལ་བཏང་ན་དེར་གོང་བསྟན་ཆ་རྐྱེན་བཞི་ཚང་ཡོདཅེས་གསུངས་པ་བཞིན་ང་ཚོས་ཐ་སྙད་གསར་པ་བོད་སྐད་དུ་སྒྱུར་སྐབས་ལྷ་སའི་སྐད་ཀྱིས་གཙོ་བོར་བྱས་པའི་དབུས་གཙང་སྐད་འདི་ཚད་གཞིར་བཟུང་ན་ཐ་སྙད་དེ་རིགས་བོད་མི་ཕལ་ཆེ་བས་གོ་བདེ་ལ་རྟོགས་སླ་བ་དང་ཁྱབ་སྤེལ་གཏོང་བདེ་བའི་ཁྱད་ཆོས་ཡོད་སྙམ།ཚིག་མཛོད་འགའ་ཞིག་ནངལ་བལ་འབོབ་ཏུ་བསྒྱུར་བ་དང་།ལ་བར་ཚངས་ལྷམ་དུ་བསྒྱུར་བ།ལ་སྒོ་ཟྭ་ཞེས་སུ་བསྒྱུར་བ་སོགས་ནི་ཡུལ་མཐའི་སྐད་རིགས་ཁོ་ན་གཞིར་བཟུང་བས་ཐ་སྙད་གསར་པ་དེ་བཞིན་དུ་བོད་སྐད་དུ་བསྒྱུར་ན་དྲང་ཕྱོགས་ཀྱི་ནུས་པ་མི་ཐོན་པར་བོད་སྐད་གཅིག་གྱུར་ཡོང་རྒྱུའི་གེགས་སུ་གྱུར་བས།རིམ་པ་བཞིན་དུ་བལ་གྱི་ཨུ་སུག་དང་།སྲིང་བལ་ལྷམ།སྒོ་ལྕགས།ཞེས་སུ་བསྒྱུར་ན་མི་འོས་པ་ཅི་ཡང་མེད།